次韵師皋
作者：鄧肅
朝代：宋

paragraphs: 平生論兵輕白起，端欲採芝追甪里。
誰遣聲名到人間，役役十年空血指。
天狗墮地嗟未已，雷聲屢迫君王耳。
閩山今復暗旌旗，四望長安淚如洗。
羨君好古慕羲皇，品流不減劉真長。
舍我帡幪得甘寢，徬徨忽在無何鄉。
安得大明如火烈，坐令鼠輩消春雪。
六合內外還桑田，乾坤不容異姓裂。
看君躣馬如遊龍，醉中脫帽造王公。
高堂請志中興事，吉甫作誦穆清風。